SL Uradni list Evropske unije C 317/32

Tožba, vložena 12. septembra 2010 – Hamas proti Svetu

(Zadeva T-400/10)

()

2010/C 317/60

Jezik postopka: francoščina

Stranki

Tožeča stranka: Hamas (zastopnik: L. Glock, odvetnik)

Tožena stranka: Svet Evropske unije

Predlogi tožeče stranke

— Obvestilo Sveta C 188/13 z dne 13. julija 2010 naj se razglasi za nično;

— Sklep Sveta 2010/386/SZVP z dne 12. julija 2010 naj se razglasi za ničen;

— Izvedbena uredba Sveta (EU) št. 610/2010 z dne 12. julija 2010 naj se razglasi za nično;

— Svetu naj se naloži plačilo vseh stroškov.

Tožbeni razlogi in bistvene trditve

Tožeča stranka predlaga razglasitev ničnosti Obvestila Sveta 2010/C 188/09 (1), Sklepa Sveta 2010/386/SZVP (2) in Izvedbene uredbe Sveta št. 610/2010 (3) v delu, v katerem je tožeča stranka ostala navedena na seznamu oseb, skupin in organizacij, katerih sredstva in gospodarski viri so zamrznjeni na podlagi členov 2, 3 in 4 Skupnega stališča 2001/931/PESC (4) in člena 2(3) Uredbe št. 2580/2001 zaradi boja proti terorizmu.

Tožeča stranka v podporo tožbi navaja sedem tožbenih razlogov, v zvezi z Obvestilom Sveta 2010/C 188/09:

— kršitev člena 297(2), tretji pododstavek, PDEU, ker tožeča stranka ni bila obveščena o tem obvestilu, same objave v Uradnem listu Evropske unije pa ni mogoče šteti za uradno obvestilo o tem aktu;

— kršitev člena 41(2)(b) Listine Evropske unije o temeljnih pravicah, ker je bilo navedeno obvestilo za tožečo stranko skoraj nedostopno;

— kršitev člena 6(3)(a) evropske Konvencije o varstvu človekovih pravic in temeljnih svoboščin (EKČP) v zvezi s pravico obdolženca, da ga takoj in nadrobno seznanijo v jeziku, ki ga razume, z bistvom in vzroki obtožbe, ki ga bremeni;

in v zvezi s Sklepom 2010/386/SZVP in Uredbo št. 610/2010:

— očitno napako pri presoji, ker je Hamas legitimno izvoljena vlada, ki je v skladu z načelom nevmešavanja v notranje zadeve držav ni mogoče navesti na seznamu teroristov;

— kršitev temeljnih pravic tožeče stranke s kršitvijo: — njene pravice obrambe in pravice do dobrega upravljanja, ker tožeča stranka pred odločitvijo, da se jo obdrži na seznamu oseb, skupin in organizacij, katerih sredstva in gospodarski viri so zamrznjeni, ni bila uradno obveščena o obremenilnih dejstvih in ni mogla učinkovito ugovarjati tem dejstvom, in — lastninske pravice, ker zamrznitev sredstev tožeče stranke pomeni neupravičeno omejitev njene lastninske pravice;

— kršitev obveznosti obrazložitve iz člena 296 PDEU, ker Svet ni izrecno obrazložil niti Sklepa 2010/386/SZVP niti Uredbe št. 610/2010.

(1) Obvestilo Sveta 2010/C 188/09 z dne 13. julija 2010 osebam, skupinam in subjektom s seznama iz člena 2(3) Uredbe Sveta (ES) št. 2580/2001 o posebnih omejevalnih ukrepih za nekatere osebe in subjekte zaradi boja proti terorizmu (UL C 188, str. 13).

(2) Sklep Sveta 2010/386/SZVP z dne 12. julija 2010 o posodobitvi seznama oseb, skupin in organizacij, za katere se uporabljajo členi 2, 3 in 4 Skupnega stališča 2001/931/SZVP o uporabi posebnih ukrepov za boj proti terorizmu (UL L 178, str. 28).

(3) Izvedbena uredba Sveta (EU) št. 610/2010 z dne 12. julija 2010 o izvajanju člena 2(3) Uredbe (ES) št. 2580/2001 o posebnih omejevalnih ukrepih za nekatere osebe in subjekte zaradi boja proti terorizmu in razveljavitvi Izvedbene uredbe (EU) št. 1285/2009 (UL L 178, str. 1).

(4) Skupno stališče Sveta 2001/931/SZVP z dne 27. decembra 2001 o uporabi posebnih ukrepov v boju proti terorizmu (UL L 344, str. 93).